Rekord pénzek áramlanak ESG-alapokba, és ez csak most kezdődik
Tavaly 20,6 milliárd dollárnyi tőkét vonzottak be a környezeti, vállalatirányítási és társadalmi irányelveket (ESG) szem előtt tartó befektetési alapok, ami közel négyszer annyi pénz, mint amennyit 2018-ban gyűjtöttek ezek a fenntartható alapok – írja a CNBC.
A Morningstar adatai szerint tavaly 20,6 milliárd forintnyi friss tőkét vonzottak be az ESG-alapok, közel négyszer annyit, mint a 2018-ban mért 5,5 milliárd dollár.
Egyre többen veszik komolyan a környezettudatosságot, olyannyira, hogy sokan már a befektetéseikben is azokat a lehetőségeket keresik, amelyek ezeket a szempontokat figyelembe véve keresik a potenciális cégeket és befektetési lehetőségeket.
A Morgan Stanley felmérése szerint a befektetők mintegy 85%-a érdekelt fenntartható befektetésekben, ez az arány 2015-ben még 71%-on volt. Különösen a fiatalabb befektetők a legelhivatottabbak, az ezredfordulós fiatalok 95%-át érdeklik az ESG-befektetések.
A piacon jelenleg mintegy 300 olyan befektetési alap és ETF van, amelyek ESG-fókusszal rendelkeznek, jóval több, mint három évvel ezelőtt.
A Morningstar szerint még bőven van tér a növekedésre, mivel a teljes piacot nézve még mindig csak kis szeletet képeznek ebben az ESG-alapok. Tavaly a fenntartható befektetési alapok és ETF-ek 137,3 milliárd dollárnyi vagyont kezeltek, ami kevesebb mint 1%-a annak a 20,7 ezermilliárd dollárnak, amit az alapok csak az USA-ban kezelnek.
környezettudatos fenntartható befektetések, ESG, befektetési alapok, zöld világ,